На месца кіраўніка аддзела культуры Полацкага гарвыканкама прызначана матушка Інна Шахновіч з аддзела асветы Полацкай епархіі.Арганізатары мясцовых шоу, фестываляў і канцэртаў засцерагаюцца, што цяпер дазвол на правядзенне мерапрыемстваў атрымаць будзе яшчэ складаней. Канфлікт між прадстаўнікамі праваслаўнай царквы і арганізатарамі канцэртаў нарадзіўся раптоўна, калі два гады таму з волі чыноўнікаў быў закрыты старэйшы беларускі фестываль "Рок-Кола". Найбольшае здзіўленне тады выклікала ўласна фармуліроўка: "мерапрыемства не падпадае гістарычнай, духоўнай спадчыне горада Полацка і праваслаўю". Тады ўсім адказным параілі ўстрымлівацца ад падобных мерапрыемстваў.Тым не менш, у горадзе праводзілі іншыя фестывалі. Праўда, назву аднаго з іх - "Ноч Ваўкалака", прысвечанага полацкаму князю Усяславу Чарадзею, арганізатараў папрасілі змяніць, бо палічылі занадта паганскай.На гэтых выходных у Полацку адбыўся фэст LIVEinROCK, які ўдалося адстаяць пры ўмяшальніцтве аднаго з кіраўнікоў горада. Кажуць, што кіраўнік аддзела культуры Полацкага гарвыканкама падобныя мерапрыемствы не надта прымае. Да гэтага з праблемамі сутыкнуліся арганізатары фэсту ўсходняга танца, якія ледзве атрымалі дазвол.Цікава, што незадоўга да ўсіх гэтых падзеяў у епархіі адбылася ўнікальная сустрэча, калі ўладыка Феадосій, архіепіскап Полацкі і Глыбоцкі, прыняў лідэра рок-гурта "Аліса" Канстанціна Кінчава. Тады бакі сышліся на тым, што музыка не мае разбуральнай сілы.